Malý Lopeník

Malý Lopeník () je vrch Bielych Karpát, situovaný v blízkosti česko-slovenskej hranice.

Poloha 
Nachádza sa v spoločnom masíve s Veľkým Lopeníkom v geomorfologickom podcelku Lopenícka hornatina, v centrálnej časti pohoria. Prevažná časť masívu leží na území Moravy, no jeho východné svahy zasahujú na územie Slovenska. Štátna hranica prechádza juhovýchodnou časťou vrchu, preto leží na území Zlínskeho aj Trenčianskeho kraja. Patrí do okresov Uherské Hradiště a Nové Mesto nad Váhom a katastra obcí Lopeník a Nová Bošáca. Zaujímavosťou je, že celý masív Veľkého i Malého Lopeníka odvodňuje riečka Bošáčka (v Česku pod názvom Březová), ústiaca do Váhu.

Najbližšími sídlami sú obce Lopeník a Březová na českom a Nová Bošáca na slovenskom území.

Opis 
Vrch leží na hrebeni, ktorým v južnej časti vedie česko-slovenská hranica. Tá sa nad sedlom prudko stáča východným smerom a hrebeň pokračuje severným smerom na územie Moravy. Južným susedom je Veľký Lopeník (), severne leží plytkým sedlom oddelený Kobylec (). Hrebeňom vedie značený chodník, na ktorý sa nad sedlom južne od vrcholu pripája značená trasa z obce Lopeník. Samotný vrchol leží mimo trás. Celá oblasť je súčasťou CHKO Bílé Karpaty na českom a CHKO Biele Karpaty na slovenskom území, pričom východné svahy Malého Lopeníka s bukovým porastom ochraňuje prírodná rezervácia Hladké. Celý rozsiahly masív odvodňujú prítoky Bošáčky. Vrch je prevažne zalesnený, no z menších odlesnených časti sú zaujímavé výhľady na okolité vrchy.

Výhľady 
Vďaka značnej výške a polohe v centrálnej časti Bielych Karpát poskytujú nezalesnené časti vrcholových partií zaujímavé výhľady. Okrem blízkych bielokarpatských vrcholov sú pri vhodných podmienkach pozorovateľné dominanty pohoria Považský Inovec, Vtáčnik, Strážovské vrchy a Javorníky. Nezriedka sú na horizonte viditeľné aj Moravsko-sliezske Beskydy, Malá Fatra a vzácne aj Hrubý Jeseník.

Prístup 
Vrchol Malého Lopeníka značené trasy obchádzajú, no krátkym odbočením je ľahko dostupný. Hranicou vedúci chodník z Veľkého Lopeníka obchádza vrchol východným traverzom a pokračuje hrebeňom na Kobylec, južne od vrcholu vedie na hrebeň chodník z obce Lopeník.

Značkované trasy 
 po  zeleno značenej trase:
 zo severu z Lopenického sedla cez Kobylec ()
 z juhu z Veľkého Lopeníka 
 po  modro značenej trase z obce Nová Bošáca cez Veľký Lopeník
 po  žlto značenej trase z obce Lopeník

Referencie

Pozri aj 
 Zoznam vrcholov v Bielych Karpatoch
 Lopenícka hornatina

Iné projekty 

Vrchy v Bielych Karpatoch
Vrchy v okrese Uherské Hradiště
Vrchy v okrese Nové Mesto nad Váhom
Vrchy pod 1000 metrov v Česku
Vrchy pod 1000 metrov na Slovensku